น้ำตาลครบุรีกำไรเพิ่ม30%ปี’57
โรงไฟฟ้ากากอ้อยเริ่มขายกฟผ.เอสพีซีจีเดินหน้าลงทุนพัฒนา
21 มิ.ย. 2555

โรงไฟฟ้ากากอ้อยเริ่มขายกฟผ.เอสพีซีจีเดินหน้าลงทุนพัฒนา
น้ำตาลครบุรีลุยโรงไฟฟ้า ใช้กากอ้อยผลิต พร้อมขายให้ กฟผ.เดือน ม.ค. 2557 คาดกำไรสุทธิเพิ่ม 25-30% 
นายอิสสระ ถวิลเติมทรัพย์ กรรมการ บริษัท น้ำตาลครบุรี (KBS) เปิดเผยว่า บริษัทเพิ่มทุนให้บริษัทย่อย คือ บริษัท ผลิตไฟฟ้าครบุรี อีก 300 ล้านบาท เป็น 500 ล้านบาท เพื่อขยายโรงไฟฟ้าชีวมวลที่ผลิตไฟฟ้าจากกากอ้อย จากกำลังการผลิต 15 เมกะวัตต์ เป็น 35 เมกะวัตต์ มูลค่าโครงการ 1,638 ล้านบาท คาดว่าจะขายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) ได้ประมาณเดือน ม.ค. 2557 
“โครงการผลิตกระแสไฟฟ้าที่ใช้ประโยชน์จากกากอ้อยที่เหลือจากการผลิตน้ำตาลให้ได้ประโยชน์สูงสุด ซึ่งจะทำให้ KBS มีรายได้รวมเพิ่มขึ้นประมาณ 7-10% และกำไรสุทธิเพิ่มมากขึ้น 25-30% โดยจะเริ่มเห็นภาพการขยายตัวตั้งแต่ปี 2557 เป็นต้นไป” นายอิสสระ กล่าว
นายอิสสระ คาดว่ารายได้ในปี 2555 จะทำได้ใกล้เคียงปีก่อนที่ประมาณ 6,150 ล้านบาท จากปริมาณการหีบอ้อยที่ 2.5 ล้านตัน ส่วนปี 2556 ตั้งเป้าอ้อยเข้าหีบประมาณ 2.8 ล้านตัน หลังปริมาณพื้นที่ปลูกอ้อยปรับตัวเพิ่มขึ้น ซึ่งขณะนี้ได้ขายน้ำตาลล่วงหน้าไปแล้วกว่า 53% ทำให้คาดว่ารายได้และกำไรจะเติบโตเพิ่มขึ้นจากปีนี้ประมาณ 10% 
นอกจากนี้ บริษัทยังได้ปรับแผนหันมาผลิตน้ำตาลทรายขาว ซึ่งมีอัตรากำไรขั้นต้นสูงกว่าน้ำตาลทรายดิบมากขึ้น เพื่อช่วยสนับสนุนรายได้และกำไรในอนาคต
ทางด้าน น.ส.วันดี กุญชรยาคง กรรมการผู้จัดการใหญ่ บริษัท เอสพีซีจี (SPCG) กล่าวว่า บริษัทใช้เงิน 3 ล้านบาท ลงทุนสัดส่วน 30% ในบริษัท เอนเนเกต (ประเทศไทย) ร่วมกับ Enegate Co., Ltd. ถือ 49% และ Thai Aichi Denki Co., Ltd. สัดส่วน 21% 
ทั้งนี้ บริษัท เอนเนเกต (ประเทศไทย) จะค้นคว้าวิจัยผลิตภัณฑ์ระบบควบคุมไฟฟ้าแรงสูง เช่น ตู้สวิตช์ตัดตอนระบบไฟฟ้าแรงดันสูง ตู้ควบคุมระบบไฟฟ้า สำหรับโซลาฟาร์ม และโครงการอื่นๆ รวมถึงร่วมกันศึกษาและพัฒนาโครงการด้าน Smart Technology ตลอดจนออกแบบ ผลิต และจัดจำหน่ายผลิตภัณฑ์ดังกล่าว
เมื่อวันที่ 17 มิ.ย. โครงการโซลาฟาร์ม (โคราช 3) 1 ใน 34 โครงการของ SPCG ซึ่งร่วมทุนกับบริษัท ผลิตไฟฟ้าราชบุรีโฮลดิ้ง ได้เปิดโครงการแล้ว โดยตั้งอยู่ในเขต อ.สีดา จ.นครราชสีมา บนเนื้อที่ 95 ไร่ 31 ตารางวา มีมูลค่าการลงทุนประมาณ 650 ล้านบาท 
บริษัท เอสพีซีจี ได้จำหน่ายไฟฟ้าให้กับการไฟฟ้าส่วนภูมิภาคแล้วรวม 9 โครงการ และจะเร่งก่อสร้างเพื่อขายไฟฟ้าให้เสร็จภายในปีนี้ร่วม 16 โครงการ คาดจะแล้วเสร็จทั้งหมด 34 โครงการ ในปี 2556